
Spiritul public și literatura în epoca Unirii 


Conferinţă ţinută în ziua de 24 Ianuarie 1915 la serbarea 
şcolară dela Teatrul Naţional de N. IORGA 





Daţi-mi voie, fiindcă aceasta este o serbare şco- 
lară, sau trebuie să fie o serbare şcolară, să vor- 
besc așa cum aş vorbi în fața unui auditoriu de 
școlari. Aceasta fixează dela început prin urmare 
tonul părintese în care voiu vorbi. Dacă şcolarii, 
din motive pe care nu le cunosc, nu sunt toţi a- 
ici, cuvintele mele tipărite măcar se vor îndrepta 
către dinşii. Nu va fi o conferință publică, ci o 
sfătuire a unui profesor mai în vristă. Să se în- 
găduie deci unui profesor mai în vîrstă, ce are 
oameni în vristă între foștii săi elevi, să vorbească 
în acest ton potrivit serbării care se prăznueşte, ŞI 
nu auditoriului care, alături cu şcolarii, a binevoit 
să vie aici. 

Dacă înnaintea mea aş fi văzut numai pe şco- 
larii, împărţiţi pe şcoli, ai Bucureştilor, atunci li-aș 
fi spus ceia ce li spun acum din depărtare: Îmi pare 

bine că vorbesc aici copiilor, și niciun auditoriu nu 
war fi bucurat mai mult în momentele acestea, 
înnaintea nimănui n’aş fi vorbit cu mai multă bu- 
curie ca înnaintea lor. Pentru că trăim într'o vreme 
de prefacere, și pe omul în vristă Dumnezeu ştie 
cît de multă osteneală întrebuinţezi pentru a-l face 
cum îl vrei şi cum îl cere timpul, și, iarăși, Dum- 
nezeu știe cît de puţin foloseşti prin silinţile pe care 
le cheltuești pentru a-l face cum voieşti, potrivit cu 
nevoile timpului. Omul pe care l-a crescut altul 
rămîne totdeauna, orice ai spune, în toată viaţa lui, 
aşa cum au fost învățătorii lui sau așa cum totuși 
a ieșit din învăţătura oamenilor, poate foarte buni, 
cari l-au avut în mînă la o vristă cînd se for- 
mează sufletul omenesc. (Generaţiile acestea tinere 
însă noi le avem în mînă astăzi; și nu există si- 
linţă omenească pe care să nu fim datori a o în- 
trebuința, cu toată jertfa timpului și ostenelilor 
noastre, pentru a le face aşa cum cer timpurile care 
vor veni. 

Pentru că pot spune tuturor acelora cari sînt 
aici şi altora cari vor afla spusele de aici: un 
lucru să nu-și închipuie cituşi de puţin, că viitorul 
va fi cum e prezentul sau cum a fost trecutul. 

Noi am fost o bucată de vreme un popor cu adevă- 
rat ocrotit de Dumnezeu, în sensul acela că Dumne- 
zeu n'a cerut dela noi nicio sforțare, sau am crezut 
noi, date fiind împrejurările în mijlocul cărora trăim, 
că Dumnezeu nu cere dela noi nimic decât ca în această 
admirabilă natură, cu frumuseţa fisică atît de răs- 

pîndită la noi și cu deşteptăciunea firească a nea- 
mului nostru, să trăim ca în acea Arcadie fericită 
pe care o cîntau poeții de odinioară. De-odată ne-am 
găsit strămutați, în momentul de față, în cea mai 
cumplită întrecere, crudă, feroce, nemilostivă, între 
neamuri. Cine-şi închipuie că aceasta o să dureze 
cîteva luni sau câțiva ani, nu-și dă seamă de. în- 
semnătatea problemelor care se deschid acuma, nu-și 
dă seamă de furia cu care aceste probleme vor fi 
urmărite de fiecare naţiune în singurul sens favo- 
rabil ei. 

Acesta nu este un incident tragic în viața 
omenirii, ci începutul unei întregi epoce în care 
tot ce e vigoare trupească, tot ce e deșteptăciune, 
în care tot ce creşterea voinței poate da unui 
popor va fi întrebuințat, de o parte și de alta, 
pentru biruință, care nu va cunoaște niciun fel de 
compătimire, niciun fel de iertare pentru învins. 

Pe urmă vor veni alte timpuri, dar acele timpuri 
vor veni numai pentru oamenii cari vor fi biruit în 
această luptă. Şi mulţi dintre aceia cari se găsesc 
în vrista tineretului și în vrista bărbăţiei astăzi, 
vor cădea în lupta aceasta, sau se vor istovi' în si- 
linţile păcii, care poate fi tot aşa de sleitoare ca şi 
silinţile din clipa războiului; îşi vor istovi toate 
silinţile multe generaţii în această muncă amarnică. 
Şi de aceia generaţia care se formează acum trebuie 
să fie atît de puternică, atît de sigură de drumul 
ei, atît de pregătită de a face faţă tuturor greută- 


ţilor, pentru ca noi să rămînem, să ne mărim și să 
putem însemnă ceva pe lume. (Aplause înflăcărate.) 

Vedeţi: eu urmărese de aproape, de multă vreme, 
une ori cu ochii înduioșaţi ai profesorului, alte ori 
cu ochii mînioși ai criticului, urmăresc cum se des- 
voltă generaţiile tinere. Le prind întrun moment 
al desvoltării lor, când calcă pragul Universităţii, 
şi, de oare ce la noi, din nenorocire, legăturile dintre * 
profesori şi școlari se pierd în momentul chiar cînd 
cineva și-a luat diploma și părăseşte băncile şcolii, 
și de oare ce foarte rare ori se întîmplă acel fru- 
mos act de pietate, pe care-l întilneşti în alte 
teri, de a vedea lu lecţia profesorului care începe 
a îmbătrîni pe şcolarul lui de odinioară, ajuns om 
şi care vine totuşi din cînd în cînd să se îm- 
prospăteze la izvorul de unde a băut băutura dum- 
nezeiască a idealului, sau de a vedea la un pro- 
fesor foarte bătrîn un om cu părul alb carea fost 
cîndva ucenicul lui, de oare ce aceasta la noi nu 
se prea întîmplă, răpede dai drumul unui rînd de 
şcolari pentru alţii. Evident că am avut adese ori 
să constat lucruri care nu mi-au plăcut, de și nu 
am conștiința să fiu întro măsură măcar răspun- 
zător pentru aceste lucruri. Cînd vin, din fundul unor 
locuri frumoase și pustii, pentru cîteva zile aici, în 
București, ca să îndeplinesc datoriile mele profe- 
sorale şi altele, poate că mă înrîureşte și deose- 
birea prea bătătoare la ochi între un mediu și altul, 
dar poate să fi băgat de seamă şi alţii un lucru: 
Prea răsar dela o bucată de vreme tineri cari, ca 

în petrecerile romane de pe vremea decadenței de 
odinioară, cu cununa pe frunte, eleganți, merg pe 
un drum care pare să fi fost croit de soartă anume 
pentru dînşii. Pe vremea mea, mi se pare, erau 
mult mai mulți băieţi săraci decît astăzi ; erau băieți 
istoviţi de muncă, ce purtau ca o icoană a sufe- 
rinței scrisă pe fața lor. Ce nam făcut noi pe 
timpuri: socialism de mila omenirii, naționalism 
din iubirea naţiei noastre, lucruri care acum ori 
nu se fac ori se fac altfel: socialism pentru zestre 
mare și situaţii politice; naționalism pentru a ajunge 
membru în Consiliile de administraţie ale tuturor 
societăţilor — să zicem: de păduri. 

De acestea nu ştiam noi. Noi am întrat în viaţă 
cu o adîncă convingere despre sensul înnalt și mi- 
siunea grea a vieţii. Băieți cari la 20 ani aveau 
curajul să întemeieze o familie, cari la 20 ani luau 
o catedră în primire, cari întruntau străinătatea cu 
cît învăţam noi, — şi numai noi știm cît de puţin se 
cerea dela noi aici, dar noi învăţam, de şi nu ni se 
cerea, pe cînd acum a venit o vreme cînd se cere 
şi cu toate acestea nu se învaţă. (Aplause, ilaritate.) 

Îndrăzniam cu două lecţii de istorie universală 
să intrăm în luptă cu șeolarii Universităţilor din 
Apus: eu singur am început lecţiile la Școala de 
Înnalte Studii din Paris, alături de fruntași ai ti- 
neretului universitar frances, avînd la activul mieu 
două singure lecţii ale răposatului Nicolae Ionescu. 
În felul acesta întra cineva în luptă atunci, și 
ne resimţim: suntem poate prea bătrîni pentru 

vrista noastră, prea storşi pentru anii la cari am 
ajuns ; bătrîneța noastră începe la 40 de ani, 
fiindcă am dus o luptă necurmată cu viaţa, și de 
aceia avem despre viață cu totul altă concepţie 
decît concepția pe care o seamă din tineret o are 
astăzi, — tinerii cari cer cei cinci sute de franci la sfîr- 
șitul studiilor și găsesc că încă e foarte puţin, cari 
despreţuese «provincia» și vreau să fie neapărat la 
București — sufletul lor nu se poate pierde doar 
în vulgaritatea vieţii din cine știe ce colţ de țară! —, 
tineri de aceștia cari fac totdeauna ceva mai puţin 
decît este absolut necesar, ca să iea mult mai mult 
decît ceia ce li se cuvine. (Aplause.) 

Ei bine, tinerii aceștia grași, triumtători, pe cari-i 
întilneşti a doua zi după ce au. părăsit băncile 
şcolii în locuri înnalte ale vieţii sociale, tinerii ace- 
ştia nu mă jignese, dar mă îngrozese pentru vii- 
torul ţerii noastre. Din aceștia nu se fac oamenii cari 
mucezese în tranșee, oamenii eari, putînd să aibă un 
viitor mare în viaţa culturală și în viaţa politică a 
terii lor, cu toate acestea stau acolo lîngă cel din urmă 
meşteșugar, lîngă cel din urmă fecior de ţeran și sunt 
gata să-și verse sîngele împreună cu dînsul, iar, 
cînd genele lor obosite se închid seara, mulțumese 
lui Dumnezeu, pe toate cîmpiile de luptă ale Eu- 
ropei, că i-a ajutat să-și poată cheltui toată vigoarea 
și să-și poată sacrifica însăși viaţa lor pentru ţară 
(aplause îndelung prelungite). 

Să mă ierte oficialitatea şcolară, care mă cu- 
‘'noaşte prea bine ca să-și închipuie că pot vorbi 

altfel, să mă ierte toată oficialitatea școlară, pănă 
la prietenul mieu d-l Ministru al Instrucțiunii Pu- 
blice, dacă amintesc aceste lucruri, dar ele trebuiesc 
amintite cât mai mult, ca să între cît mai bine în 
conștiința unei mari părți din tineretul nostru, și 
pentru ca aceştia cari cresc astăzi să nu ni mai 
dea exemplele de tineri bine nutriți, răpede mînați 
de vîntul ambițiilor, de cari avem prea mulți astăzi. 
Mai slăbuți şi la trup și la pofte, mai vînjoşi în 
suflet, mai hotărîți să întrebuințeze viața lor pentru 
altceva decît pentru satisfacerea de plăceri pe care 
niciun om pe lume nu le merită. Noi nu suntem 
puşi doar pe lume pentru noi și pentru plăcerile 
noastre... Dacă Dumnezeu ar fi creat omenirea 
pentru ca fiecărui individ care o compune să-i 
meargă bine, atunci cea mai nenorocită zi din des- 
voltarea eternă a divinității ar fi fost momentul 
cînd a format un astfel de exemplar, degradator 
pentru scânteia divină pe care a așezat-o întrînsul. 

Şi fetele care învaţă acum la școală să se de- 
prindă cu un lucru: că viaţa e mai grea decît școala, 
că nu trebuie așteptat dela viaţă recompensă și 
înnaintare faţă de ce aveau în școală, ci binele pe 
care îl au la școală se cuvine să-l considere ca o 
pregătire, ca o înzdrăvenire pentru greutățile teri- 
bile ale. vieţii. Cînd vom avea lîngă tineri mun- 
citori, femei care să înțeleagă că nu există o mai 
nobilă misiune decît să îndrăznească a luptă ală- 
turi de un tînăr sărac, a creşte o numeroasă fa- 
milie pentru ţară, a nu fugi de greutăţile casei, cău- 

tînd pe toate căile satisfacerea nesănătoasă a unui 
lux conrupător, atunci generaţia viitoare va fi cu 
adevărat în stare să apere din toate puterile ei 
cuceririle pe care Dumnezeu ne va fi ajutat să le 
realisăm noi (aplauze entusiaste). 

Să vă spun un lucru. Sunt poate unul dintre 
oamenii cari au muncit cu mai multă tragere de 
inimă pentru țara aceasta și căruia i-a părut mai 
puțin rău de tot greul și amarul pe care munca 
aceasta i l-a putut aduce. Cea mai mare mulţu- 
mire pentru mine ca bätrîn ar fi să văd, în locul 
alaiului de vanități de astăzi, în locul mîndrelor tră- 
suri purtînd pe toți parveniţii, în locul îngrămădirii 
femeilor între care niciuna m'ar fi fost în stare prin 
munca ei să cîştige haina pe care o poartă, să văd 
oameni muncitori și modeşti, întradevăr potriviți 
pentru scopurile înnalte ale vieții, cari să dea despre 
capitala Romăniei o altă impresie străinilor. Atunci 
nar mai fi Bucureştii un loc de «kaufen-verkaufen» 
în niciun fel de împrejurări. (Aplause.) 


De aceia, cînd am ales astăzi ca subiect de 
conferință literatura din epoca Unirii, wam avut 
de gînd să arune și eu cîteva valuri de tămiie 
mai mult sau mai puțin sincere înnaintea icoanei 
ori statuii îndeplinitorilor Unirii, cari vă asigur că, 
acolo unde sunt ei, wau cereştile lor nări sensibile 
pentru aceste vulgare miresme, ci se bucură numai 
cînd alții au putut face mai mult decît au făcut 
ei, se bucură de fiecare spor al energiei naționale, 

se bucură de fiecare nouă cheltuială de puteri în 
folosul idealului pentru care au trăit şi cu gîndul la 
care au închis ochii. Acesta este singurul fel potrivit 
de a-i serhători. Elocvența noastră, adevărată sau 
prefăcută, mai mult sau mai puțin răsuflată și 
reînnoită pentru ocasia aceasta, ware absolut nicio 
valoare înnaintea acestor umbre mari. 

Umbrele mari nu pot prinde viață, un moment, 
decît din viața pe care noi am fi dăruit-o pentru 
scopurile lor; noi îi putem învia doar printrun 
singur lucru: prin viaţa pe care o dăm dela noi. 
Altfel cununile noastre de-flori artificiale, retorica 
noastră de zile mari, în contradicție absolută cu 
viaţa pe care o duc cei mai mulţi dintre aceia 
cari aştern asemenea stilpări înnaintea umbrelor 
trecutului, toate acestea nu le pot încălzi pe ele, 
și nu ni pot folosi nouă. E a-şi bate joc de ani- 
vessările noastre naţionale dacă aceste aniversări 
nu înseamnă două lucruri: un certificat de muncă 
pentru trecut şi un solemn angajament de muncă 
pentru viitor. (Aplause călduroase.) 

De aceia să-mi daţi voie să nu amintesc. lucruri 
pe are auditoriul şcolar trebuie să le știe, sau alt- 
fel de geaba cheltuim pentru școală, trebuie să le 
ştie bine,—nu ca în manuale, şi nici tocmai cum 
le-a spus profesorul, ci trebuie să le știe prin în- 
treaga operă de contopire în sufletul școlarilor a 
tuturor lucrurilor pe care le cetese și pe care le 
aud și a tuturor lucrurilor pe care din banii lor 
de Duminecă le cumpără pentru a adăugi acel pu- 


țin la învăţătura pe care au primit-o de la pro- 
fesorul sau profesoara lor. Din toată cultura un 
singur lucru e bun: ceia ce fiecare, oricît ar fi 
de modest, adaugă de la dînsul; altfel cultura nu 
înseamnă altceva decît un cîmp admirabil sămănat 
cu o minunată sămînță, care se coboară. în brazdă, 
dînd însă o plantă care va produce la rîndul ei 
un singur grăunte; și acela va cădea tot acolo, şi 
grăunte din grăunte va merge mai departe. fără 
alt spor. Niciun gospodar cuminte din lume mar 
dori o astfel de exploatație agricolă. Şcoala și ea e 
ca un cîmp; pe cîmpul celalt, dacă dă Dumnezeu 
ploi la timp, dacă este brazda săpată în adînc, dacă 
este sămînţă sănătoasă și tragere de inimă pentru lu- 
cru, dintrun grăunte iese hrana multor oameni, ȘI, 
an de an, pămîntul ajutat de munca și deșteptăciunea 
omenească înmulțește și îmbunătățește hrana de care 
omenirea are nevoie. Așa trebuie să fie și şcoala: 
nu cît ai dat, atîta să primeşti, ci să te minunezi 
însuţi şi să mulţumești lui Dumnezeu de cît spor 
a resultat din ceia ce ai aruncat tu în adîncul pă- 
mintului. 

Prin urmare ce să vă vorbesc eu despre oamenii 
Unirii? Nu e unul din voi care nu trebuie să știe 
aceasta; este însuși începutul terii voastre, și voi 
trebuie să-l ştiţi cu acea părtenire înduioșată, cu 
acea sentimentalitate tînără, cu acea înţelegere res- 
pectuoasă, de fii, de nepoți de fii, faţă de părinții, 
faţă de bunicii cari au fost cîndva şi cari nu se 
pot cobori întregi în nicio pagină ştearsă de ma- 

nual. Noi nu suntem în stare, chiar dacă am fi 
înzestrați de Dumnezeu cu tot meșteșugul scrisului, 
dacă ar fi pus pe buzele noastre farmecul unui Ion 
Hrisostomul, nu suntem în stare să vă dăm de la noi 
tot ceia ce trebuie să aveţi în inimile voastre faţă de 
întemeietorii Romăniei. Aceasta o puteţi elabora numai 
voi în sufletele voastre. Aţi primit, — și el crește ne- 
contenit în acest suflet tînăr, unde nu se luptă alte in- 
fluenţe, — cultul pentru începuturile terii voastre. Și 
acum să vin eu, la capătul lecţiilor profesorilor voştri, 
după ceia ce vă vor fi spus fără îndoială toţi pro- 
fesorii şi toate profesoarele de istorie în ajunul 
acestei zile — căci nu-mi pot închipui unul sau una. 
care să fi călcat această datorie —, după toate gîn- 
durile voastre, oprite cu evlavie asupra acestei în- 
văţături de serbătoare, să vin eu pentru a vă spune 
ce a fost Unirea, sau cari au fost oamenii mari 
ai Unirii și, Doamne fereşte, să mai adaug la uşu- 
rinţa de a vorbi despre ceia ce nu ştie a acestei 
naţii a noastre, să mai adaug ispita mea de elo- 
cvenţă de circumstanţă, de serbare. O, nu! Aș sămăna 
cu un preot care fredonează în altar în momentul 
când se ridică potirul de argint care cuprinde tru- 
pul Domnului. Vor fi și preoți de aceia cari își 
închipuie că altarul e făcut pentru înfățișarea ta- 
lentului lor de a îngîna cîntece, dar, mă rog, eu 
nu fac parte dintr înșii. 


Şi, iarăşi, nu voiu face disertaţii erudite înnaintea 
voastră. 


e dA ei 

Am luat o foaie de astăzi, în care un om cu 
multe cunoştinţe, pe care am dovedit că le apre- 
ciez, discuta: oare e mai mare partea liberalilor 
sau partea conservatorilor în Unirea Principatelor... 
(rîsete). Pentru Dumnezeu: acum, după ce a trecut 
atîta vreme dela 1859, după ce Unirea e aşa de 
departe în trecut, încât, — cum se întîmplă cu toate 
lucrurile peste care vremea a aşternut ca o ceaţă —, 
ca să o avem din nou înnainteu ochilor, trebuie să 
o proiectăm în viitor, în razele cele dîntiiu ale 
unui nou răsărit, în momentul acesta, cînd trecutul 
nostru, pentru a trăi, trebuie să fie viitorul nostru, 
cînd noi trebuie să facem ceia ce au făcut ei, în 
momentul acesta să începem disertaţii erudite, co- 
lorate încă de cine știe ce pasiuni de discordie ale 
zilei de ieri şi de astăzi? Nu, nici aceasta! 


Prin urmare, lăsînd la o parte toată munca, 
toată credinţa, toată sfinţenia cu care actul dela 
1859. sa îndeplinit, și în legătură cu literatura 
timpului, care este, nu pretextul, ci prilejul — căci 
este o deosebire între pretext și prilej — acestei 
conferințe, voiu căuta să arăt ce a lipsit Unirii 
dela 1559 pentru ca astăzi să fim cu mult mai 
departe de cum suntem, pentru ca să fi fost înde- 
plinite lucruri pe care să ne ajute Dumnezeu să 
le facem măcar astăzi, ca să nu se zică, după ce 
şi generația noastră va dispărea, că totuși mai e 
nevoie ca alţii să se avînte spre acele culmi. 

Frumoasă a fost dimineaţa aceia din 24 Ta- 


nuarie 1859, dar cine a străbătut cu mintea ziua, 
întreagă a putut observa că amiaza na fost. aṣa 
de clară cum se putea aştepta, nici amurgul n'a 
avut frumuseţa la care cineva avea dreptul după 
minunata, înfăţişare a celor dintiiu ceasuri ale zilei. 
Vezi zice: cum? aşa a fost? Din nenorocire, aşa a 
fost! Ce mîndru se înfățișa desvoltarea neamului 
nostru în momentul cînd războiul Crimeii ne făcea 
să aşteptăm lucruri la care, trebuie să o mărtu- 
risim, cu cîţiva ani înnainte nu ne gindisem 
aproape de loc. Atunci, în tot tineretul din Mun- 
tenia și Moldova, și chiar la oamenii în virstă, la 
oamenii trecutului, cari aveau interes să păstreze 
trecutul, cari war fi putut câștiga nimic din schim- 
barea lucrurilor, la toţi a fost ca o nouă înflorire 
a sufletului. Şi un Bibescu- Vodă, un Ştirbei- Vodă, 
un Grigore Sturza, candidatul căzut la tronul Mol- 
dovei, toate sufletele acestea învinse în aspiraţiile + 
lor către Domnie — poate singur Mihai Sturza, 
din vina vrâstei înnaintate şi a inimii lui de mult 
veştede, ma avut această întinerire a  simţirilor 
sale —,au socotit ca o datorie de onoare să asi- 
gure pe toţi că aceia ce sa făcut contra lor, mai 
la urma urmei făcîndu-se pentru ţară, sa făcut și 
pentru dînşii. Ce poate fi mai frumos în viaţa 
unui popor decît să vezi pe învins ridicîndu-se de 
jos, plin de praful luptei, cu obrazul îmbujorat de 
ruşinea înfrîngerii, spre a spune: întrîngerea mea a 
fost făcută cu voia puterilor de sus în folosul nea- 
mului mieu; îmi pare rău că am apărat o causă 

care nu era bună; voi, biruitorilor, primiți-mă, în- 
găduiți-mă și pe mine în mijlocul vostru! 

Aşa a fost la 1859. Este netăgăduit că Domnii 
de odinioară ai Țerii-Romănești, că fiul Domnului 
de odinioară al Moldovei, candidînd însuși la tron, 
au avut mustrări de cuget pentru lupta separatistă 
pe care o duseseră, că au avut curajul să se în- 
făţișeze înnaintea lumii și să spună: da, causa noastră 
pe dreptate a fost învinsă; niciodată nu ne vom mai 
gîndi la această causă, părăsită cu totul și în inimile 
noastre. Şi cel mai frumos moment a fost acela 
când a vorbit despre trecut şi viitor cel mai 
mare om al generaţiei dela 18495, unul pe care nu 
suntem în stare încă astăzi să-l înţelegem pe de- 
plin, și probabil că de aceia am neglijat până în 
momentul de față să punem în mînile tineretului 
învăţăturile sale, — nemuritorul Mihail Kogălni- 
“ceanu. Sau succedat atiţia miniştri ai Instrucției 
Publice, dar viaţa noastră politică este atît de plină de 
preocupaţii, atît de nesigură în situația conducă- 
torilor unui departament, încît adese ori planurile 
cele mai frumoase nu se pot îndeplini pînă. în 
amănunte. De ce nu sunt operele lui Kogălniceanu 
în mina fiecărui tînăr pentru ca acel tînăr să se 
deprindă după acel erou al vremurilor trecute a-și 
asimila cît poate din nobleţa, din sfinţenia luptei 
dusă de acela! Ce moment a putut fi mai frumos 
în lași decit acela cînd, înnaintea lui Alexandru 
Cuza, om nou, soldat, care venia liber de orice 
angajament, de orice amintire, bună sau rea, a 

trecutului și vedea numai drumul către viitor, cînd, 
înnaintea acestui Domn nou şi tînăr, în care totul 
era spontaneitate de suflet, care putea prin urmare 
făgădui oricui îndeplinirea celor mai îndrăzneţe 
visuri, cînd înnaintea lui se înfăţișă Mihail Kogăl- 
niceanu pentru a-i aminti că numele de Alexandru 
este și al lui Alexandru-cel-Bun? 

În elipa aceia parcă el vrăjia tot şirul Domnilor 
terii noastre, parcă din necropolele, însîngerate as- 
tăzi, ale Bucovinei, din neeropolele pierdute în 
munţii noştri se ridica tot şirul Domnilor mari 
ai ţerii și, prin graiul fermecat al marelui orator, 
stăteau înnaintea Domnului nou al Moldovei pentru 
a-i aminti ce sfîntă și mare moștenire i-au lăsat 
ei. În clipa aceia, în Camera Moldovei nu erau 
numai cei cari se vedeau, ci mai presus de dînşii 
toată acea pleiadă de eroi și sfinți prin cari ţara 
Moldovei- trăise, pentru a-i aminti noului Domn 
ce viitor strălucit se poate deschide pentru Romî- 
nime prin contopirea cu ţara-soră. Strălucit mo- 
ment! Și, cînd aici, peste câteva zile numai, pe un 
drum sămănat cu binecuvîntări Alexandru loan I 
înnainta cu farmecul tinereţei şi cavalerismului său 
în uniforma aceia care tăgăduia parcă lupte de 
desrobire în viitor, cînd nu era faţă cure să nu-i 
trimeată un zîmbet, nu era mînă care să nu-i tri- 
meată o floare sau un gest de salutare, cine putea 
crede că toate lucrurile acestea vor dispărea, că 
S BOM pspiávi, după trecere” de-abia şapte ani, prin 
ti sta noapte din- Februar 1866, — tristă nu prin 

urmările sale, ci prin caracterul său moral, tristă 
și prin toate vinovățiile celor din jurul Domnului, 
cari au putut ajuta și ei la acest. act, la această 
rupere de solidaritate naţională, la această veştejire 
a florii loialității? | 

De ce sta îndeplinit acest lucru? De ce au trebuit 
nouă silinţe, în împrejurări foarte grele, ca să se 
refacă un drum care o bucată de vreme fusese ră- 
tăcit ? , 


Răspunsul îl vom găsi în anume greşeli ale ge- 
neraţiei dela 1859, greșeli pe care noi, deplorindu-le, 
— tără a scădea sentimentul de recunoștință faţă. 
de oamenii cari în împrejurările acelea nu puteau 
fi altfel —, trebuie, hotărît, să nu le repetăm. 

Mai înnainte de toate o întrebare: cine dă unui 
popor biruinţele cele mari? Cine dă unui popor 
unirea și întregirea sa? Cine-i dăruieşte triumtul 
şi serbătorile? Ar- zice cineva, un credincios, — şi ar 
avea dreptate în felul lui, dar nu dreptate întreagă. 
—ar zice: o dă Dumnezeu. De sigur. În această 
noțiune dumnezeiască nu se cuprinde toată legiti- 
mitatea, toată dreptatea, toată răsplata cuvenită cui 
a muncit și a suferit? Neapărat. Dacă: Dumnezeu. 
ar însemna altceva, ce biserică nu sar cutremura, 
în temeliile sale? Dumnezeu înseamnă însă: o, drep- 
tate, care de multe ori este foarte zăbavnică, dar 
care sosește nelipsit la capăt și pe drum culege tot 
mai multe flori și daruri pentru a răsplăti pe acel 
care a răbdat și suferit mai mult. Să nu se plingă. 

niciunul că dreptatea nu se face pentru dînsul: este 
in drum şi, în clipa cînd se plînge, e nerecunos- 
cător, pentru că atunci poate sa adaus încă la răs- 
plata care va sosi neapărat la ceasul său. 

Alţii zie: naţiunile se ridică, strălucesc şi se în- 
tregese prin altceva: prin noroc. Este o vorbă ro- 
mănească: norocul e pe proști, și vorba e foarte 
adevărată. Dar de aici nu urmează să doreşti a fi 
prost ca să se învrednicească norocul de tine. Dacă 
însă norocul e pe proști, el nu rămîne în mîna 
proștilor niciodată. Este un fel de distracţie a 
norocului să-i caute cînd și cînd pe dînşii; numai 
că doar celor cuminţi și cinstiţi li rămîne norocul, 
iar toţi aceia cari stau cu mînile întinse în aier, 
doar vor prinde ceva din diafana haină a zburăto= 
vului celui minunat, se înşeală. Cred că au prins 
ceva, întocmai cum fac copiii cari urmărese razele 
de soare. Așa de frumoasă li pare raza de soare, 
așa de mare e bucuria cînd au pus mîna pe dînsa; 
dar, cînd se uită în mîna care sa aruncat nerăbdă- 
toare către lumină, nu mai găsese nimic. Nu, no+ 
rocul nu dă unui popor triumturile sale. 

Atunci se va spune: dacă Dumnezeu cere să fii 
muncitor, credincios și răbdător, dacă norocul nu e 
un favorisator al inerţiei și nepregătirii omenești, 
atunci cărui motiv extraordinar, minunat, se mai 
poate datori înălțarea popoarelor? 

Este şi teoria oamenilor de geniu. i 

Cea mai mare parte dintre şcolari. wau avut 
niciodată în mînă cărțile, scrise în englezeşte, dar 

traduse. şi în limba francesă, și chiar în romăneșşte, 
destul de bine, ale vestitului cugetător profetie en- 
gles Carlyle, cărți bune pentru suflet, care mar 
trebui să lipsească din nicio bibliotecă şcolară. Cu 
toate exagerările care se găsesc în unele lucrări 
ale lui Thomas Carlyle, cu tot caracterul radical | 
ideologie al operelor sale, cu toate artificiile voite 
de stil şi toată predisposiţia scriitorului de a se 
îmbăta el însuși de teoriile sale mistice, cu toate 
acestea este atîta îndemn către muncă, atîta cre- 
dință în viaţă, atîta sănătate şi moralitate în opera 
lui Carlyle, încît fiecare școală ar trebui să o ţie, 
ca o evanghelie a vieţii, în rafturile sale. El credea 
în eroi, și erou pentru dinsul înseamnă om de 
geniu; și atunci naţia întreagă trebuie să îngenunche 
rugîndu-se lui Dumnezeu să-i trimeată eroul, pro- 
fetul de care are nevoie în anume momente pentru 
a se ridica. 

Noi să nu credem că Providența a fost atit de 
zgîrcită în ceia ce privește răspîndirea eroilor în 
umanitate: numai Dumnezeu ştie câţi eroi a trimis 
între oameni, dar numai Dumnezeu ştie, iarăși, câţi au 
putut face isprăvi între neoameni. Aceasta e esen- 
țialul. Energiile conducătorilor unui popor pot să se 
însutească, să se înmiască în mijlocul unui popor 
care-i susține prin colaborarea tăcută a muncii fie- 
căruia. Acesta este și secretul puterii Statelor. Nu 
e mai tare acel conducător de Stat în jurul căruia 
ţipă mai multă mulțime, fiecare într'o atitudine ca 
pentru cinematograf, ci e mai puternie acela în 


jurul căruia se îngrămădesce cei tăcuţi și smeriţi,. 
dintre. cari nu e unul care să nu se gîndească dacă. 
în ceasul acela a făcut tot ceia ce trebuie pentru a. 
înnălţa pe conducătorul său, pentru a-i înzeci pu- 
terile în folosul ţerii şi idealului pe care această 
ţară îl urmăreşte. Nu cu cete de furibunzi se în- 
temeiază lucruri mari, ci lucrurile mari se înte- 
meiază prin oameni a căror atitudine samănă cu 
a unor adevăraţi credincioşi în biserică. Numai 
Napoletanii strigă spre San Gennaio ca să bine- 
voiască a li da tot ce nu merită şi la urmă un 
întreg. vocabular de insulte se revarsă la adresa. 
stîntului recalcitrant. Cel credincios cu adevărat, 
acela nici nu ameninţă cerul, nici nu-i dă sfaturi 
la fiecare momeni, ci cea mai bună rugăciune îi 
este aceasta: facă-se, Doamne, voia ta. Dar, cînd 
o zice, știe prin ce mərită voia bună a lui Dumnezeu, 
şi numai voia lui cea bună. 


Din nenorocire generaţia dela 1859 na fost 
în împrejurări potrivite pentru a pregăti întreaga 
societate în acest sens, și vă voiu spune imediat 
care sunt causele. 

Una: restrîngerea vieţii politice conștiente, a vieții 
sociale umane, a vieţii culturale civilisate la. cîteva 
mii de oameni dela suprafaţă. Kogălniceanu a spus-0,. 
ca unul care a simţit mai întăiu caracterul acesta 
nestatornie al tuturor cuceririlor, caracterul acesta. 
puţin rodnic al tuturor lucrurilor căpătate, cînd, în- 
tun moment, față de anume împotriviri faţă de- 

Jargile sale idei democratice, striga: nu cu cîteva 
mii de boieri se face o ţară. Pe urmă el a lucrat 
în acest sens, a încercat să ridice milioanele acestei 
teri pănă la o viață economică, socială, politică, 
activă şi pănă la o viață culturală demnă de timpul 
nostru. N'a avut răgaz, n'a avut oamenii, wa avut 
mediul care-i trebuia, şi sa oprit în drum. 

Credeţi că după Unire, dacă Unirea ar fi fost fă- 
cută, nu de acei nobili tineri, tineri din cele d! intăiu 
familii, și de dînşii singuri, ci dacă ar fi fost fä- 
cută de milioane ca acel Ton Roată al cărui chip 
a rămas tipic și sa amestecat în „legenda eroică 
naţională, credeți că nu sar fi produs în câţiva ani 
de zile lucruri cu privire la care ni se înfioară, 
«de o sfîntă beţie gîndul cînd urmărim numai cu 
ochii noştri setoşi ceia ce apare în fundul zărilor al- 
bastre? Am fi noi încă așa de aproape de ultimul 
popas la care sa oprit munca înnaintaşilor, sau În- 
treaga operă materială care stătea în programul lor 
Sar fi îndeplinit, şi noi nu ne-am ocupa azi decit 
de ultimele consecinţe morale ale acestei îndepliniri 
materiale a idealului dela 1848 ? Ei bine, nu. Re- 
venim la părerea lui Kegălniceanu: cu cîteva mii 
«de oameni, fie chiar toţi eroi, fie între ei şi oameni 
«de geniu, nu se întemeiază adevărat, nu se duce 
pănă la capătul idealului său, o societate. 

A doua greșală fatală, impusă de timp — şi de- 
parte de mine de a preface această constatare de 
istorie îndurerat în lovitura unui critic acerb faţă 
«de oamenii mari ai trecutului nostru —,o a doua 

greșală a fost aceia că tineretul entusiast şi capabil, 
tineretul viteaz dela 1848 şi 1859 nu putuse să-și 
facă toată învăţătura în ţară, să-şi desăvîrșească. 
educaţia în spirit exclusiv naţional. Kogălniceanu își 
începuse studiile întrun pension francez, a mers pe: 
urmă întro școală din Franţa, la Lunéville; a vrut 
să treacă la Paris, dar a fost oprit, pentru că Parisul 
era considerat supt raportul ideilor politice ca un 
loe de perdiţiune, și a fost strămutat la Berlin. A 
căzut acolo în împrejurări minunate din viaţa ger- 
mană. Ce-și poate închipui cine cunoaşte numai Ger- 
mania de astăzi, atît de impunătoare, totuși, prin 
munca şi solidaritatea ei, ce-și poate închipui cît de- 
frumos era idealismul, zîmbitor faţă de omenirea 
întreagă, dela 1530-40, al Germaniei vechi, bine- 
făcătoarea culturală desinteresată a omenirii întregi, 
căreia nu-i cerea decît acelaşi avînt către un ideal 
general uman! A căzut Kogălniceanu în Germa- 
nia pe vremurile cînd cel mai nobil fiu al ei 
era acela care represinta cu mai mult talent, cu 
mai multă credință pornirea nebiruită către înnal- 
tele culmi filosofice și artistice ale gindului ome- 
nese. Și sa întors în ţară cu sufletul fructificat- 
de aceste influenţe. Şi era un om capabil de à 
căpăta prin intuiţie și ceia ce nu-i dăduse şcoala. 
Sa cutundat în Cronici: două cuvinte ale unui 
biet călugăr, cîteva pagine tipărite întro  odioasă 
cirilică pe o hîrtie sugătoare care ar rebuta astăzi, 
ajungeau ca să-l ajute a regăsi firul tradiţiilor na- 
tionale. Nimeni n'a iubit mai mult. trecutul nostru. 

«decît dînsul, în pieptul nimănui n'a bătut ritmul 
vieţii naţionale întregi cu mai multă intensitate 
decît în pieptul lui Mihail Kogălniceanu. 

Dar, vedeţi, acestea le fac eroii, și el era un 
erou între ceilalți; ceilalți însă nu sămănau cu 
dînsul, și nau putut face același lucru. Instinetul 
genial li-a lipsit. Diplomaţi de talent, oratori ad- 
mirabili une ori, scriitori cu meșteşug, oameni cari 
se înfăţişează frumos în viaţa naţională, dar legă- 
tura cu brazda ţerii noastre, legătura cu oamenii 
brazdei, legătura cu toţi câţi sau strecurat pe pă- 
mîntul acestei teri, aceasta li-a lipsit. Au făcut 
politică înnaltă, literatură care se ridică spre culmile 
pe care le atinseseră cu mai mult avînt alte litera- 
turi, străine. Au făcut toate cîte le voiţi, dar ei nu 
Sau recunoscut în chip mai larg în ţară, și ţara 
nu şa recunoscut în chip mai înnalt într'înşii. 
Solidaritatea naţională cu toţi câţi sunt şi cu toţi 
cîți au fost a lipsit, din nenorocire, acestei generaţii. 

Şi atunci ce sa întîmplat? Nu sa încheiat anul 
Unirii, 1859, fără ca, mai presus de steagul celor 
două Principate Unite să se ridice fanioanele dis- 
cordiei, ale luptelor dintre coteriile politice. Toată 
Domnia lui Cuza-Vodă a. fost zbuciumată necon- 
tenit, descurajată, desgustată, și, cînd a murit la 
1873, încă tînăr, Cuza-Vodă ma murit de năcaz 
pentru căderea lui, ci de suprema desnădejde a 
unui om care văzuse că toate silințile sale, înto- 
vărășite și de atîta iertare, wau putut preface socie- 
tatea  romănească într'o singură falangă pentru 

urmărirea aceluiași ideal. Ministere de trei-patru 
luni, intrigi odioase pentru cufundarea oamenilor 
mai necesari întrun moment dat, impunerea de- 
mijloace revoluţionare pentru a face, împotriva lega- 
lităţii, puţin bine, — aceasta a fost Domnia lui 
Cuza- Vodă. Și, dacă nu ar fi fost acele scăderi 
pe care le-am arătat, de jos sar fi ridicat un imens- 
glas de protestare împotriva ambițiilor nesănătoase- 
de sus, și, pe de altă parte, dacă ar fi fost o cul- 
tură naţională serioasă, în fiecare clipă Sar fi trezit. 
o mustrare de cuget în sufletul oamenilor de talent, 
cari uitau aşa de mult lucrurile mari ce stăteau 
în urmă pentru a vedea numai lucrurile meschine: 
care-i ispitiau în faţă. 


Da, dacă lucrurile acestea sau întîmplat, și lite- 
ratura timpului poartă vina. Să lăsăm pe Alec- 
sandri, pentru a nu spune că a doua zi după im- 
nul Unirii spiritul luptelor de clase, de partide și 
de gaște l-a inspirat și pe acest mai mare între toţi, 
ani de zile întregi, cînd nu-şi consacra talentul ne- 
voii de distracţii și complimente a societăţii fine- 
și neocupate din care făcea parte însuşi. Să lăsăm 
pe Kogălniceanu, care e de acuma numai cuvîntul 
viu pentru luptele sale. Am aici adunate, într'o- 
carte de 300 de pagini, singurele rînduri care as- 
tăzi mai pot trezi în sufletul nostru, nu admira- 
ție, dar măcar un răsunet simpatie, care să se armoni- 
seze cu ceia ce simțim și cugetăm noi, care să se poată. 
potrivi cu cerințele noastre de stil în momentul de- 

față, a nu mai puțin de doisprezece poeţi din 
epoca Unirii. În aceste 300 de pagini de format 
mic, este și Depărățianu, care n'a găsit un cuvînt 
pentru Unire, unul singur; este Nicolae Orăşanu, 
vestit pentru pamfletele sale politice, dar care nu 
Sa ridicat mai presus de satirele consacrate biruin- 
ţii partidului său; am aici pe Mihail Zamfirescu, 
al cărui ideal în materie literară era asămănarea 
cît mai deplină cu scrisul poeților francesi contim- 
porani, a căror limbă chiar o amesteca în chip cu 
totul disarmonie cu propria noastră limbă. Am apoi 
pe Nicolae Nicoleanu, care, cufundat în pesimis- 
mul său romantic, a descoperit o singură dată cu 
vîrful degetelor coarda politică a lirei sale pentru 
a proslăvi, nu pe învingătorul de la Ianuarie 1859, 
ci pe răsturnătorii dela Februar 1866, cwn a făcut și 
Baronzi, poet de mare talent, pe care fără îndoială 
nu-l preţuim în de ajuns pentru măestria versului său 
îndrăzneţ. Am aici pe Nicolae Istrati, înfocat polemist 
dar opera lui polemică la 1856-9 era menită pentru 
păstrarea Moldovei mici și pentru împiedecarea 
patriei mari, iar drumul pe care-l știa mai bine nu 
era al lui Mihail Kogălniceanu, ci acel care du- 
cea la Agenţia austriacă, de unde au pornit cele 
mai înveninate intrigi împotriva îndeplinirii. actu- 
lui de la 1859, și amintirea lui este legată mai 
mult decît de talentul său de rolul detestabil pe 
care l-a jucat atunci. 

În volumul acesta sunt şi scrierile lui Dăscălescu, 
un tînăr de talent fără îndoială, care, între hărţuieli 

vulgare, n'a lăsat niciun rînd închinat idealuluii 
timpului său. Și, atunci cînd la un prilej ca acesta. 
noi căutăm cu atenţie în toată literatura timpului. 
acele cîntece care să învioreze, să îndemne sufletele- 
tineretului de astăzi, trebuie să ne coborim la seri-- 
erile lui Gheorghe Sion, mai mult versificator 
decît poet, la paginile în care, instinctiv, dibuind, 
el găsia puțină frumuseță, cu toată lipsa lui de- 
pregătire culturală şi de simţ al armoniei, la ale 
lui Gheorghe Tăutu, care, e drept, se ridica mult. 
peste insuticienţele carierei sale de scriitor —, pentru 
a găsi două-trei bucăţi întradevăr frumoase, dar- 
nici acelea, fără îndoială, la înnălțimea momentului 
mare cînd au fost scrise. 

Se poate zice că această literatură a -epocei. 
Unirii a pătimit și ea de acelaşi păcat de care a 
pătimit întreaga societate. De oare ce şi acești poeţi. 
şi prosatori nu căzuseră din cer, ci şi ei se 
formaseră în mediul special al generaţiei dela 48, 
scrisul lor se făcea necontenit, nu cu ochii la 
visiunea proprie, la icoana originală a neamului lor, 
ci după alte scrisuri, care ele stăteau necontenit în- 
naintea ochilor, stăpînîndu-i și vrăjindu-i: opera lui. 
Victor Hugo, a lui Théophile Gautier; pentru unii, 
cu inspirațiunea mai mediocră, mai aproape de pă-- 
mînt, opera lui Béranger, pentru alţii, mai sen- 
timentali, opera lui Lamartine. Copiști stăruitori,. 
stînd fiecare cu modelul înaintea lui şi redînd foarte- 
onest, cu talent de formă, ici și colo cu izbueniri 
ale temperamentului propriu, ceia ce cetiseră. Dar- 

«credeţi că un popor se ridică, devenind în întregimea 
lui un nebiruit erou colectiv, prin cdpii talentate 
ale scrisului și prin urmare ale cugetării şi simţirii 
altui popor? Ori din viaţa însăși, în present și în tre- 
cut, a neamului trebuie să izvorască acele aspiraţiuni, 
îmbrăcate apoi în haina superioară a poesiei, care re- 
voluţionează, înebunese, silese la biruinţă o societate? 

Noi am avut întrun moment, în anul din urmă, 
un singur cîntec pe care neamul întreg să-l pri- 
mească și să-l recunoască: acel cîntec pe care de 
cîte ori îl auzim, de atitea ori întreaga noastră 
ființă se înfioară, cîntece făcut, nu după regulele 
poetice stricte, și nu pentru afișarea la vitrină, ci 
izbucnit din singurătatea iubirii pentru neam a unui 
tînăr care sa stins în sărăcie și nenorocire, — acel 
«La Arme» al lui Iosif, care va rămînea dela în- 
ceput şi pînă la sfîrşit o bucată de poesie nemu- 
ritoare pentru o însușire a sa: pentru că această cîntare 
este imediată, spontană, sinceră, umană şi naţională 
(aplause). 


În clipa de astăzi nu se poate spune în de ajuns 
oamenilor politici să adincenscă din ce în ce mai 
mult viaţa noastră naţională, oamenilor veghetori să 
„dea o _hbasă cât se poate mai largă vieţii noastre 
populare, cuprinzînd în viaţa morală a naţiunii cât 
mai multe din elementele materiale ale acestei vieți; 
nu se poate spune prea mult educatorilor. să caute 
a face din școala romăneuscă ceva atit de desă- 
vîrșit, atît de complect, atît de satisfăcut prin sine 

însuși, încît să nu mai fie nevoie de pelerinagiile 
în străinătate ale oamenilor cari ajung mai mult să 
proclame deșertăciunea şcolilor noastre, adesea mult 
mai bune de cum ni le închipuim, de cum şi le 
închipuie tineretul pretenţios, care crede că pentru 
cei 17 ani ai săi, dublaţi de averea părinţilor, nu 
există loc potrivit de învățătură în această ţară 
(ilaritate, aplause). 

Să se facă bilanţul cîndva, și atunci se va vedea 
de unde au ieșit oamenii folositori societăţii noastre: 
din umilele noastre școli despreţuite, sau din acele 
școli, folositoare naţiunii lor, ale Apusului, în care 
noi vedem numai un mijloc de a scoate la iveală 
luxul, puterea de bogăţie și trufia personalităţii 
unei părţi din tinerimea noastră! 


Tot așa după cum trebuiesc date aceste învățături 
ca să avem în sfîrșit oameni pătrunși de sufletul 
neamului, trăind după datinele ţerii, consacrați 
numai idealului ei, tot așa trebuie să spunem și 
seriitorilor de astăzi: lăsaţi la o parte jucăria ne- 
trebnică a silabelor sonore; lăsaţi la o parte schima 
caraghioasă, antipatică dela o bucată de vreme, a 
unei genialități care e cu mult mai rară de cum 
cred atâţia, din pretinsele genii ale tineretului nostru 
şi care, atunci cînd este, n'are nevoie de plete, nici 
de crăvăţi speciale, nici de o îmbrăcăminte parti- 
culară ca să răsară victorioasă în ochii tuturora; 
lăsaţi la o parte ultimele mode ale societăţilor apu- 
sene, care, vă asigur, vor răminea, împreună cu ar- 

mele sfărîmate, în fundul tranşeelor, unde intelec- 
tualii de acolo au ajuns să înțeleagă ce e viaţa 
cea adevărată şi în ce fel trebuie să se vorbească, 
unei societăţi de sufletul ei cel adevărat. Jos masca de 
pe fețele pregătite ca pentru o represintaţie de teatru 
(aplause puternice)! Curaţi la chip, lepădînd toate 
pretenţiile, care nu sînt decît cîrje pentru insu- 
ficiență şi pentru lipsa de talent, coboriţi-vă din 
nou în mijlocul unei naturi care vă va însănătoşa, 
în mijlocul vieţii naţionale dătătoare de puteri, în 
mijlocul unui popor ale cărui aspirații trebuie să, 
le sorbiţi, pentru a face din literatură, nu un mi- 
serabil șvarţ de cafenea, rămas în socoteala chel- 
nerului, ci, preţiosul lichid al sîngelui romănesc, 
care, primind idealul văzduhurilor largi, înviorează 
şi face să trăiască organismul (aplause entusiaste). 

Noi prin noi nu putem vorbi către toţi, și rolul 
unei literaturi este rolul unui glas cara vorbeşte 
în fiecare moment fiecăruia. Vorbele bune ale noas- 
tre se pierd, chiar cînd sunt frumoase; vorbele 
bune ale voastre se sapă în bronzul eternității. 
Oricînd, ne puteţi întoarce către clipa cea mai fe- 
ricită din cugetarea și simţirea voastră. Și atunci, 
dacă nu voiţi să prefaceţi minunea dumnezeiască, 
a scrisului în blăstăm şi caricatură, daţi ceia ce se 
cere dela conducătorii sufletului unui popor. Fa- 
ceţi-vă oamenii acestui pămînt, oamenii acestui 
neam, oameni sănătoşi şi de credinţă, oameni cari 
să răspîndească în societate adevăratul element ce-i 
trebuie pentru a fi puternică, mîndră și biruitoare. 

Aceste învățături le putem lua din literatura 
Unirii. Și, orice ar sta înaintea noastră, orice ni-ar 
rezervă soarta, să păstrăm în minte o învățătură, 
o învăţătură care se proclamă acuma lumii în in- 
fevnalul zgomot al miilor şi miilor de tunuri, în 
drăceasea bucurie barbară pentru satele și orașele 
care dispar, în prăbuşirea atîtor civilisaţii, pe care 
le vom putea plînge, dar a le reface aşa cum au fost, 
niciodată: învățătura aceia că un popor se ridică, 
se menţine și biruiește numai prin cultivarea con- 
tinuă a tuturor forțelor naţionale și printro soli- 
daritate nebiruită a tuturora în jurul aceluiași steag, 
ținut și apărat, cu minţi libere, de mîni sănătoase. 
(Aplause entusiaste, îndelung prelungite.) 

